31987D0221
L 093/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 24 март 1987 година
относно определяне на образец на санитарен сертификат по отношение на месни продукти от Аржентина, Бразилия и Уругвай
(87/221/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 77/99/ЕИО на Съвета от 21 декември 1976 г. относно здравните проблеми, засягащи търговията в Общността с месни продукти (1), последно изменена с Регламент (ЕИО) № 3768/85 (2), и по-специално член 17 от нея,
като има предвид, че в съответствие с член 17 от Директива 77/99/ЕИО, Комисията трябва да изготви образец на санитарен сертификат , който да придружава месните продукти, когато те се внасят в Общността, като същевременно тя приема списък на предприятия в трети страни, одобрени за целите на вноса на тези продукти в Общността;
като има предвид, че настоящото решение трябва да се прилага до прилагането на цялостен режим на Общността относно вноса на месни продукти от трети страни; като има предвид, че следователно вносът на месни продукти от трети страни остава предмет и на други ветеринарни правила, особено във връзка със здравето на животните съгласно общите разпоредби на Договора;
като има предвид, че настоящото решение е основано на съществуващите правила на Общността и следователно ще бъде необходимо то да бъде преразгледано, щом горепосочените правила бъдат допълнени;
като има предвид, че настоящото решение е основано на проверките на място, извършени в Аржентина, Бразилия и Уругвай; като има предвид, че в светлината на тези проверки е необходимо да се вземат предвид в момента само напълно топлинно обработеното консервирано говеждо месо и замразеното варено говеждо месо, което е варено при температура във вътрешността от най-малко 80 °С, идващо от предприятия, които са одобрени за износ в Общността;
като има предвид, че досега проверките на място от ветеринарни експерти на държавите-членки и на Комисията са извършени в Аржентина, Уругвай и Бразилия; като има предвид, че образецът на санитарен сертификат е вече изготвен за месни продукти от Аржентина и Уругвай с Решение 86/472/ЕИО на Комисията (3); като има предвид, че може да бъде приет един единствен образец за трите страни, приложен към настоящото решение; като има предвид, че Решение 86/472/ЕИО трябва следователно да бъде отменено;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Образецът на санитарен сертификат , който трябва да придружава месните продукти от Аржентина, Бразилия и Уругвай, се съдържа в приложението.
Член 2
Настоящото решение се преразглежда след приемане на нови правила, приложими за трети страни по отношение на въпросните продукти.
Член 3
Решение 86/472/ЕИО се отменя.
Член 4
Адресати на настоящото решение са държавите-членки.
Съставено в Брюксел на 24 март 1987 година.